Նարինե Խաչատուրյան

Նարինե Լևոնի Խաչատուրյան (հայտնի է նաև որպես Նարինե Թուխիկյան, ), հայ լրագրող, հասարակական, քաղաքական և մշակութային գործիչ, Հովհաննես Թումանյանի թանգարանի նախկին տնօրեն (2007-2019 թթ.), ՀՀ ԱԺ 7-րդ գումարման պատգամավոր «Իմ քայլը» դաշինքից (2018-2019)։ Հայաստանի կրթության, գիտության, մշակույթի և սպորտի նախարարի տեղակալ (2019-)։

Կենսագրություն 
Նարինե Թուխիկյանը ծնվել է 1962 թվականի փետրվարի 16-ին, Երևանում, դերասան Լևոն Թուխիկյանի և գրող, բեմադրիչ Աննա Պետրոսյանի ընտանիքում։ 1979 թվականին ավարտել է Երևանի թիվ 78 միջնակարգ դպրոցը, 1985 թվականին՝ Երևանի պետական համալսարանի բանասիրության ֆակուլտետի ժուռնալիստիկայի բաժինը։ 1987 թվականին վերապատրաստվել է ԽՍՀՄ կենտրոնական հեռուստատեսությունում։ Կառավարման դասընթացներ է անցել Հայաստանի ամերիկյան համալսարանում։

Աշխատանքային գործունեություն 
Աշխատել է հեռուստատեսությունում, լրագրողական գործունեության վերջին տարիներին արխիվային ուսումնասիրություններ էր իրականացնում, որից հետո կայացրել է լրագրությունից հեռանալու որոշումը, քանի որ հեռուստատեսությունը իրեն այլևս դուր չէր գալիս. «բարոյական, մշակութային առումով շատ բան խեղաթյուրված էր»։ 1991-1993 թվականներին աշխատել է ՀՀ կառավարությանն առընթեր կրոնի գործերի պետական կոմիտեում։ Դասավանդել է «Գլաձոր» կառավարման համալսարանում (2002-2012) և Երևանի պետական համալսարանում (2009-2011)։ 2007-2019 թվականներին եղել է Հովհաննես Թումանյանի թանգարանի տնօրենը։ 2019 թվականի հունիսի 11-ին նշանակվել է Հայաստանի կրթության, գիտության, մշակույթի և սպորտի նախարարի տեղակալ։

Քաղաքական գործունեություն 
2018 թվականի դեկտեմբերի 9-ին ԱԺ պատգամավոր է ընտրվել «Իմ Քայլը» կուսակցությունների դաշինքի համապետական ընտրական ցուցակով։ 2019 թվականի մայիսի 31-ին Նարինե Թուխիկյանը հայտարարել է ԱԺ մանդատից հրաժավելու մասին։

Անկուսակցական։

Հովհաննես Թումանյանի թանգարանում «Խավարում» ցուցահանդեսի փակում 

Առավել հայտնի է դարձել 2017 թվականի կեսերին, երբ իր ղեկավարած Հովհաննես Թումանյանի թանգարանում Հայաստանի Մշակույթի նախարարության հրահանգով փակվել է «Խավարում» ցուցահանդեսը, որը նվիրված էր Խորհրդային Հայաստանում Բոլշևիկյան բռնաճնշումների զոհ դարձած հայաստանցիներին։

Անդամակցություն 

 Թանգարանների միջազգային խորհրդի անդամ, 2013
 Հայաստանի հանրային խորհրդի անդամ, 2018
 Ալեքսանդր Սպենդիրայանի անվան օպերայի և բալետի ազգային ակադեմիական թատրոնի հոգաբարձու, 2018
 Երևանի թատրոնի և կինոյի պետական ինստիտուտի կառավարման խորհրդի անդամ, 2019

Հետաքրքիր փաստեր 
 Ստորագրել է Հայաստանի մշակույթի և արվեստի անվանի գործիչների կողմից «Արդարությունը Հայաստանում» վերնագրված հայտարարությունը։
 Հայաստանի մշակույթի նախարար Արմեն Ամիրյանի կարծիքով, Նարինե Թուխիկյանը Հայաստանի «լավագույն և երկարամյա տնօրեններից մեկն է»։
 Նարինե Թուխիկյանի կարծիքով, Հայաստանի պատմության մեջ ամենալուսավոր կերպարները շատ են, որոնց թվում են. «Նեմեսիս» գործողության հերոսները՝ Հակոբ Տեր-Հակոբյան (Շահան Նաթալի), Սողոմոն Թեհլիրյան, Արամ Երկանյան և մյուս բոլոր նեմեսիսականները՝ գումարած ԱՍԱԼԱ-ի տղաները և Հաց բերողը»։

Ծանոթագրություններ 

ԵՊՀ բանասիրական ֆակուլտետի շրջանավարտներ
Հայ լրագրողներ
Հայ հասարակական գործիչներ
Հայ մշակութային գործիչներ
ՀՀ ԱԺ 7-րդ գումարման պատգամավորներ
Հայ քաղաքական գործիչներ
ԵՊՀ դասախոսներ